ผู้สูงวัย เคลื่อนไหวดี ไม่มีล้ม สร้างความตระหนักรู้ กระตุ้นให้เพิ่มการออกกำลังและกิจกรรมทางกายที่เหมาะสม
นพ.มณเฑียร คณาสวัสดิ์ รองอธิบดีกรมอนามัย กล่าวในการเป็นประธานแถลงข่าวการประกาศนโยบาย “ผู้สูงวัย เคลื่อนไหวดี ไม่มีล้ม” ว่า กรมอนามัยร่วมกับภาคีที่เกี่ยวข้อง ทั้งกรมกิจการผู้สูงอายุ มหาวิทยาลัยมหิดลและสำนักงานกองทุนสนับสนุนการสร้างเสริมสุขภาพ (สสส.) จัดงานวันนี้ขึ้นเพื่อสร้างการรับรู้และหาแนวทางร่วมกันในการเตรียมพร้อมป้องกันการพลัดตกหกล้มเพื่อการดูแลผู้สูงอายุในระยะยาวเนื่องจากปัจจุบันไทยมีจำนวนผู้สูงอายุเพิ่มขึ้นทุกปี คาดการณ์ว่าในปี 2565 นี้ ไทยจะมีผู้สูงอายุ 60 ปีขึ้นไป ถึงร้อยละ 20 ของประชากร หรือราว 13 ล้านคน และเพราะเมื่ออายุมากขึ้น ร่างกายจะเกิดการเปลี่ยนแปลงที่รวดเร็ว ทั้งด้านร่างกาย จิตใจ อารมณ์ สังคม อวัยวะต่างๆ ในร่างกายเสื่อมถอย ลดประสิทธิภาพลง มวลกล้ามเนื้อ ข้อต่อกระดูกลดลง เกิดการบาดเจ็บได้ง่ายโดยการบาดเจ็บที่พบบ่อยในผู้สูงอายุคือ การพลัดตกหกล้ม แต่ละปีผู้สูงอายุ 1 ใน 3 หรือมากกว่า 3 ล้านคนขึ้นไป มีการพลัดตกหกล้ม ก่อให้เกิดอันตรายและการบาดเจ็บรุนแรงได้ ทั้งกระดูกหัก หัวกระแทกพื้น อาจทำเกิดภาวะเลือดออกในสมอง ทำให้เกิดการพิการหรือเสียชีวิตได้ แต่ปัญหานี้ป้องกันได้ด้วยการออกกำลังกาย หรือเพิ่มกิจกรรมทางกายที่เพียงพอและเหมาะสม